DA Den Europæiske Unions Tidende C 33/10

Offentliggørelse af en ansøgning i henhold til artikel 50, stk. 2, litra a) i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 33/06

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»POULET DES CÉVENNES«/»CHAPON DES CÉVENNES«

EF Nr.: FR-PGI-0005-0862-22.02.2011

BGB ( X ) BOB ( )

1. Betegnelse:

»Poulet des Cévennes«/»Chapon des Cévennes«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1.1. Fersk kød (og slagteaffald).

3.2. Beskrivelse af produktet med betegnelsen i punkt 1:

De særlige egenskaber ved BGB »Poulet des Cévennes« eller »Chapon des Cévennes« er:

Racerne: Sammenslutningen bruger krydsningerne S 757 N, T 457 N og T 451. Disse krydsninger optræder i registret over krydsninger af racer, der er anerkendt som langsomtvoksende.

Slagtekroppenes udseende skal have følgende præcise karakteristika:

Klasse A (definition i forordning (EF) nr. 543/2008).

Generelt: ingen åbenlys asymmetri i slagtekroppen.

Knogler: ingen nekrose, intet rødt knogleskaft.

Skind: — ingen rifter: Hvis der er synlige rifter på bryst og lår, skal der ske en systematisk nedklassering; tolereres andre steder på kroppen. — forbrændinger: Hvis der er synlige forbrændinger på bryst og lår, skal der ske en systematisk nedklassering; tolereres andre steder på kroppen. — fravær af fjer og fjerstubbe. — brystben: systematisk nedklassering, hvis skindet er iturevet ved brystbenet. — afblødning: systematisk nedklassering, hvis der er røde led eller blodudtrædninger. — når der er tale om udtarmet fjerkræ: hoved og fødder rene, uden nekrose.

Slagtekroppenes minimumsvægt skal være:

for kyllinger (poulet): — 1 kg, når de præsenteres »uden indmad«, tilberedningsklare. — 1,3 kg, når de præsenteres udtarmede (»effilée«).

for kapuner (chapon): — 2,5 kg, når de præsenteres »uden indmad«, tilberedningsklare. — 2,9 kg, når de præsenteres udtarmende (»effilée«).

»Poulet des Cévennes« eller »Chapon des Cévennes« er kendetegnet ved fast kød og faste muskler, der værdsættes meget, fordi kødet er saftigt og ikke fedt.

»Poulets des Cévennes« sælges som hele, ferske slagtekroppe, tilberedningsklare (uden indmad), udtarmede (effilées) eller opskårne.

»Chapons des Cévennes« sælges som hele, ferske slagtekroppe, tilberedningsklare (uden indmad) eller udtarmede (effilées).

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

»Poulet des Cévennes« og »Chapon des Cévennes« har adgang til et stenet, græs- og træbevokset areal, senest når de er 42 dage.

Den naturlige ernæring er baseret på tre kornsorter, uden kød- og benmel og animalsk fedt, og fodertilskuddet stammer fra vegetabilske proteiner (soja, rapsfrø, solsikke), mineraler og vitaminer.

Under produktionen af »Poulet des Cévennes« eller »Chapon des Cévennes« er fjerkræets foder opdelt i tre faser for kyllinger og fire faser for kapuner:

Mængden af korn i hver ernæringsfase for kyllinger

I startfasen: fra 1. til højst 28. dag

vægtmæssigt minimum 50 % korn og kornprodukter i fodersammensætningen

I vækstfasen: fra 29. til 52. dag

vægtmæssigt minimum 70 % korn og kornprodukter i fodersammensætningen

(minimum to kornsorter).

I slutfasen: fra 53. dag til slagtning

vægtmæssigt minimum 80 % korn og kornprodukter i fodersammensætningen

(minimum tre kornsorter).

Mængden af korn i hver ernæringsfase for kapuner

I startfasen: fra 1. til højst 28. dag

vægtmæssigt minimum 50 % korn og kornprodukter i fodersammensætningen

I vækstfasen: fra 29. til 52. dag

vægtmæssigt minimum 70 % korn og kornprodukter i fodersammensætningen

(minimum to kornsorter).

I slutfasen: fra 53. dag til slagtning

vægtmæssigt minimum 70 % korn og kornprodukter i fodersammensætningen

(minimum tre kornsorter).

I slagtefasen: 4 uger inden slagtning

vægtmæssigt minimum 80 % korn og kornprodukter i fodersammensætningen

(minimum tre kornsorter).

3.5. Specifikke etaper af produktionen, som skal finde sted i det afgrænsede geografiske område:

Kyllinger og kapuner opdrættes i det geografiske område for BGB.

Kyllingerne ankommer til opdrætterne, når de er daggamle. Opdrætstiden er 84 dage for kyllinger og minimum 150 dage for kapuner.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Etiketterne skal være forsynet med følgende oplysninger:

— Betegnelsen for BGB: »Poulet des Cévennes« eller »Chapon des Cévennes«.

— Slagteriet, hvor fjerkræet er slagtet, skal identificeres enten på den oplysende etiket (EØF-stempel) eller på etiketten med vægt-/prisangivelse på emballagen ved siden af den oplysende etiket.

4. Præcis afgrænsning af det geografiske område:

Det geografiske område afgrænses ved en kombination af flere grundlæggende kriterier: den gamle traditionelle og berømte produktion, den lokale knowhow, den historiske og aktuelle økonomiske virkelighed og økologiske faktorer.

Det geografiske område for BGB »Poulet des Cévennes« eller »Chapon des Cévennes« omfatter 426 kommuner fordelt på følgende fire departementer:

Departementet Ardèche

Del af kanton: Bourg-Saint-Andéol, Joyeuse, Largentière, Valgorge, Vallon-Pont-d'Arc, Les Vans, Viviers.

Kanton delvis: Villeneuve-de-Berg.

Kommunerne: Vogue, Villeneuve de Berg, Saint-Maurice-d'Ibie, Saint-Maurice-d'Ardèche, Saint-Germain, Saint-Andéol-de-Berg, Rochecolombe, Lavilledieu, Lanas.

Departementet Gard

Kantonerne: Alès-Nord-Est, Alès-Ouest, Alès-Sud-Est, Alzon, Anduze, Bagnols-sur-Cèze, Barjac, Bessèges, Génolhac, La Grand-Combe, Lasalle, Lédignan, Lussan, Marguerittes, Pont-Saint-Esprit, Quissac, Saint-Ambroix, Saint-André-de-Valborgne, Saint-Chaptes, Saint-Hippolyte-du-Fort, Saint-Jean-du-Gard, Saint-Mamert-du-Gard, Sauve, Sumène, Trèves, Uzès, Valleraugue, Vézénobres, Le Vigan.

Departementet Hérault

Kantonerne: Claret, Ganges.

Departementet Lozère

Kantonerne: Barre-des-Cévennes, Florac, Meyrueis, Le Pont-de-Montvert, Saint-Germain-de-Calberte, Villefort.

5. Tilknytning til det geografiske område:

5.1. Det geografiske områdes egenart:

Det geografiske område for BGB »Poulet des Cévennes« eller »Chapon des Cévennes« er kendetegnet ved:

Et forvredent landskab

Landskabet i Cévenol er stejlt, skrånende og bakket og er kendetegnet ved sit forvredne terræn.

Topografien i Cevennerne ligger mellem omkring 200 og 1 700 meters højde, og terrænet er uensartet i hele dette område.

Tre naturlige regioner skiller sig klart ud: Hautes Cévennes, der mod øst ligger over Basses Cévennes og de højtliggende plateauer, der er gennemskåret af kløfter og danner Causses og Gorges.

Mellem bjergpartierne Bougès og Aigoual opstår der i 250-1 000 meters højde dybe og indesluttede dale. Med en højdeforskel på næsten 1 400 meter mellem kilderne på de højtliggende arealer og Alès-bassinet udhuler Gardons skråningerne i utallige dybe kløfter: de såkaldte »vallats«.

Desuden er jordbunden i Cévenols, der består af kalkholdigt ler og nogle gange skifer, en mager jord, som er vanskelig at dyrke og meget stenet.

Klimatiske kontraster

Kontrasten er stor mellem Gardons dale, der har et varmt klima med hård tørke om sommeren og meget sol, og det barske klima på Mont Lozères skråninger (over 90 frostdage om året).

Forskellene fra den ene årstid til den anden er særligt udtalte. Det er navnlig her, regnbygerne fra Middelhavet falder, og de forværres af terrænets beskaffenhed: Udbredt regn eller kraftige lokale uvejr er hyppige fra september til maj og er på deres højeste i efteråret, mens de tager af om vinteren.

Sommeren er derimod meget tør. Om vinteren falder der sne i højder over 800 meter, men der er stor variation i snelagets tykkelse og den tid, det bliver liggende.

Det følger heraf, at der inden for nogle få kilometer kan være meget forskellige klimatiske forhold.

En særlig vegetation

Jordbundens karakter, de forskellige klimatiske forhold og de forskellige terrænforhold bidrager til vegetationens mangfoldighed i Cévenole.

Mont Lozère er kendetegnet ved, at der ikke er nogen træer. Der er kun græs eller hede: hede med blåbær, lynghede og hede med gyvel.

Lidt lavere findes de første træer: bøg, gran, fyr.

Ved endnu lavere højder vokser eg og kastanje.

Bjergkammene og dalene i Cevennerne frembyder den største mangfoldighed, lige fra hederne på toppen, der går fra gyvlernes safrangule til lyngens lilla sluttende med det stedsegrønne (skov af stenege), der ser ud til at forlænge de kratbevoksede arealer helt op til bjergene via arealet med kastanjetræer.

Knowhow tilpasset miljøet

Opdrætterne er særlig omhyggelige med at vedligeholde græsarealerne. De planter træer efter, at de har undersøgt, »hvad der gror i omegnen«. Med denne form for sund fornuft undgås det, at der plantes træer på græsarealerne, der ikke er tilpasset jordbunden og klimaet i Cévenol.

Opdrætterne har ligeledes udviklet en knowhow omkring fodringen ved at udarbejde foderplaner, der tager hensyn til fjerkræets forskellige vækstfaser. Fjerkræets foder består af mindst tre kornsorter, herunder majs. Denne praksis er ligeledes kendetegnet ved en løbende forøgelse af andelen af korn, der når op på mindst 80 % i slutfasen.

En god vedligeholdelse af græsarealerne er et andet element i denne knowhow. Den gør det muligt for fjerkræet at få et fodertilskud i form af lokale plantearter (aromatiske urter, lyng, unge træstiklinger eller bær) og naturlig grit bestående af grus, der stammer fra erosionen af klipperne i Cévenole, der fremme udviklingen af kråsen, hvorved foderet findeles bedre, hvilket bidrager til en bedre fordøjelse af foderet.

5.2. Produktets egenart:

BGB »Poulet des Cévennes« eller »Chapon des Cévennes« er kendetegnet ved produktets smagsmæssige kvalitet, kyllingernes gulfarvning, fast kød og faste muskler og saftigt kød, der ikke er fedt. Denne BGB er kendetegnet ved, at den i flere tiår har opnået et velerhvervet omdømme.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Sammenhængen er baseret på opdrætternes omdømme og knowhow, der former produktet for at udnytte alle de særlige kendetegn i tilknytning til produktionsområdet.

Fjerkræproduktionen i Cevennerne er en produktion, der er tilpasset de fysiske forhold i det naturlige miljø, som opdrætterne i løbet af flere generationer har udviklet en autentisk knowhow omkring.

Foderet baseret på mindst tre kornsorter bidrager til produktets smagsmæssige kvalitet (fast, saftigt kød, der ikke er fedt) og brugen af majs og sorghum bidrager naturligt til gulfarvningen af kyllingerne. Det naturligt forekommende fodertilskud i området (aromatiske urter, unge træstiklinger, bær, insekter osv.) bidrager ligeledes til at give kødet mere smag.

Desuden stammer »Poulet des Cévennes« eller »Chapon des Cévennes« fra racen med nøgen hals, som har længere ben. Denne særlige egenskab, der er uundværlig for, at fjerkræet kan gå rundt i det ujævne terræn uden at komme til skade, gør det muligt at udnytte alle græsarealernes fordele fuldt ud. Græsarealernes særlige egenskaber spiller ligeledes ind på muskulaturen hos »Poulet des Cévennes« eller »Chapon des Cévennes« og genfindes i produktets organoleptiske egenskaber: fast kød og faste muskler og kød, der ikke er fedt.

Endelig bidrager tilstedeværelsen af fjerkræ i Cevennerne til opretholdelsen af landbrugsstrukturen i landdistriktet, der har mistet sin mine og industrier.

BGB »Poulet des Cévennes« eller »Chapon des Cévennes« er således en fjerkræproduktion tilpasset det naturlige miljø, et naturligt miljø, der indvirker på produktets særlige egenart.

BGB »Poulet des Cévennes« eller »Chapon des Cévennes« har endvidere længe haft et velerhvervet omdømme, og herom vidner de talrige fjerkrækonkurrencer og foreninger helt fra starten af 1900-tallet, der ved at præmiere det, anerkender kvaliteten af fjerkræ fra Cevennerne. Det er vigtigt at bemærke, at der allerede dengang side om side med hønsegårdene på familiebrugene fandtes et specialiseret opdræt med en håndværksproduktion beregnet til salg på markeder.

I dag skrives der mange artikler i den regionale og nationale presse om »Poulet des Cévennes« og »Chapon des Cévennes«, og de indgår også i alle de salgsfremmende foranstaltninger for produkter under kvalitets- og oprindelsesmærket fra regionen Languedoc-Roussillon som f.eks. »Militant du goût« eller »La qualité fait sa comédie«, der afholdes hvert år i Montpellier og henvender sig til et bredt publikum.

Tildelingen af adskillige priser som f.eks. bronzemedaljen i 2009 til »Poulet des Cévennes« i Concours Général Agricole ved den internationale landbrugsudstilling i Paris vidner ligeledes om produktets nuværende omdømme.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCIGPPouletChaponDesCevennesV2.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.